การประกอบธุรกิจของแต่ละสายผลิตภัณฑ์

1. ลักษณะผลิตภัณฑ์และบริการ

[][][]

[][][][][][][][]

ผลิตภัณฑ์หลักของบริษัท คือ

-   ยางแผ่นรมควัน (Rib Smoked Sheet หรือ RSS) ซึ่งแยกได้เป็น 4 ประเภท คือ
    ยางแผ่นรมควันชั้น 2, ชั้น 3, ชั้น 4, ชั้น 5 โดยการแบ่งเกรดนั้น
    จะใช้คุณภาพของยางแต่ละแผ่นเป็นเกณฑ์
    ยางแผ่นรมควันที่ผลิตได้นี้จะใช้เป็นวัตถุดิบในการผลิตสินค้าอื่น ๆ ต่อไป เช่น ยางล้อรถยนต์
    สายพาน ท่อน้ำ รองเท้า อะไหล่รถยนต์ ฯลฯ

-   ยางแท่ง (Block Rubber) แบ่งเป็น 3 ประเภทใหญ่ๆ คือ STR20, STR 10 และSIR 20
    เป็นผลิตภัณฑ์ที่ใช้เป็นวัตถุดิบในการผลิตสินค้าอื่นๆ เช่นเดียวกับยางแผ่นรมควัน กล่าวคือ
    อุตสาหกรรมยางล้อรถยนต์เป็นผู้ใช้รายใหญ่ คุณสมบัติของยางแท่ง STR 20
    โดยทั่วไปสามารถใช้ทดแทนกันได้กับยางแผ่นรมควัน ชั้น 3

-   น้ำยางข้น (Concentrated Latex) ซึ่งมีความเข้มข้น 60%
    น้ำยางข้นที่ผลิตได้จะใช้เป็นวัตถุดิบในการผลิตสินค้าอื่นๆ ต่อไป เช่น ถุงมือยาง ถุงยางอนามัย
    ยางยืด เป็นต้น

ผลิตภัณฑ์หลักประเภทยางแผ่น และ ยางแท่งของบริษัทมีลักษณะเป็น Semi-raw Material
เพื่อใช้เป็นวัตถุดิบ ในการผลิตเป็นสินค้าสำเร็จรูปอีกต่อหนึ่ง
ความต้องการส่วนใหญ่มาจากผู้ผลิตยางล้อรถยนต์ ซึ่งขึ้นอยู่กับเศรษฐกิจโลก และ
กำลังซื้อของประชาชน ต่อรถยนต์และรถที่ใช้ในเชิงพาณิชย์ ส่วนของน้ำยางข้น
เนื่องจากผู้ใช้หลักได้แก่ผู้ผลิตถุงมือยาง ถุงยางอนามัย และยางยืด
ความต้องการยังคงมีอัตราการเติบโตที่ดี
เนื่องจากผู้บริโภคมีแนวโน้มที่จะใช้ผลิตภัณฑ์ดังกล่าวมากขึ้นเรื่อยๆ
ทำให้ความต้องการของผลิตภัณฑ์ยางธรรมชาติมีมากขึ้นไปด้วย
อย่างไรก็ตามผลผลิตยางธรรมชาติจะมีลักษณะเป็นไปตามฤดูกาล
กล่าวคือในช่วงเดือนมีนาคมถึงพฤษภาคมจะเป็นช่วงที่ผลผลิตยางธรรมชาติลดลง
เพราะต้นยางอยู่ในระหว่างผลัดใบ จากนั้นผลผลิตก็จะมีมากขึ้นเรื่อยๆ
จนถึงจุดสูงสุดในช่วงเดือนธันวาคม ถึง กุมภาพันธ์ของทุกปี
ฝ่ายการตลาดได้มีการวางแผนการบริหารเพื่อให้ได้มาซึ่งกลุ่มลูกค้าในจำนวนที่เพียงพอ
เหมาะสมและสอดคล้องกับผลิตภัณฑ์ที่มีอยู่ในสายการผลิต และระดับราคาขายที่มีกำไร

สิทธิบัตรและใบอนุญาตในการประกอบธุรกิจ

(1) บัตรส่งเสริมการลงทุน

  เลขที่ 1108/2536 (ผลิตน้ำยางข้น) ลงวันที่ 29 กรกฎาคม 2536

เลขที่ 1316/2537 (ผลิตน้ำยางข้น) ลงวันที่ 27 พฤษภาคม 2537

เลขที่ 1342/2540 (ผลิตยางแท่ง) ลงวันที่ 2 มิถุนายน 2540

เลขที่ 1165/2542 (ผลิตน้ำยางข้น) ลงวันที่ 22 เมษายน 2542

เลขที่ 1046/2543 (ผลิตยางแท่ง) ลงวันที่ 28 มกราคม 2543

เลขที่ 1803(2)/2547 (ผลิตยางแท่ง) ลงวันที่ 24 กันยายน 2547

เลขที่ 1802(2)/2550 (ผลิตน้ำยางข้น) ลงวันที่ 21 สิงหาคม 2550

เลขที่ 1803(2)/2550 (ผลิตน้ำยางข้น) ลงวันที่ 21 สิงหาคม 2550

เลขที่ 2213(2)/2550 (ผลิตยางแท่ง) ลงวันที่ 7 ธันวาคม 2550

บริษัทฯ ได้รับการส่งเสริมการลงทุนและรับสิทธิประโยชน์ตามพระราชบัญญัติส่งเสริมการลงทุน พ.ศ.
2520 ดังต่อไปนี้

1. ได้รับอนุญาตนำคนต่างด้าวซึ่งเป็นช่างฝีมือ หรือผู้ชำนาญการกับคู่สมรสและบุคคลซึ่งอยู่
ในอุปการะของบุคคลทั้งสองประเภทนี้
เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

2. ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

3.
ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาในราชอาณาจักรมีกำหนดเวลา
1 ปี นับแต่วันนำเข้าครั้งแรก

4. ได้รับยกเว้นภาษีเงินได้นิติบุคคล
สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนด
เวลาตามที่คณะกรรมการกำหนด ซึ่งต้องไม่น้อยกว่าสามปีแต่ไม่เกินแปดปี
นับแต่วันที่เริ่มมีรายได้จากการประกอบกิจการนั้น
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคล มีกำหนดเวลาไม่เกินห้าปีนับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้

5. ได้รับยกเว้นไม่ต้องนำเงินปันผลจากกิจการที่ได้รับการส่งเสริมการลงทุนในข้อ 4
ไปรวมคำนวณเพื่อเสียภาษีเงินได้ 

6. ได้รับลดหย่อนภาษีเงินได้นิติบุคคล สำหรับกำไรสุทธิที่ได้จากการลงทุนในอัตราร้อยละห้าสิบ
ของอัตราปกติมีกำหนดห้าปี โดยนับจากวันที่พ้นกำหนดระยะเวลาตามข้อ 4.

7. ได้รับอนุญาตให้หักเงินได้พึงประเมิน เป็นจำนวนร้อยละห้า ของรายได้ที่เพิ่มขึ้นจากปีก่อน
จากการส่งออกเป็นระยะเวลาสิบปี นับแต่วันที่มีรายได้ ทั้งนี้ รายได้จากการส่งออกของปีนั้นๆ
จะต้องไม่ต่ำกว่ารายได้จากการส่งออกเฉลี่ยสามปีย้อนหลัง ยกเว้นสองปีแรก

8. ได้รับอนุญาตให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปีนับแต่วันที่เริ่มมีรายได้จากการประกอบกิจการนั้น

9. ได้รับอนุญาตให้หักเงินลงทุน ในการติดตั้งหรือก่อสร้างสิ่งอำนวยความสะดวกร้อยละยี่สิบห้า
ของเงินลงทุน นอกเหนือไปจากการหักค่าเสื่อมราคาตามปกติ

10. ได้รับอนุญาตให้ยกเว้นอากรขาเข้าสำหรับวัตถุจำเป็น ที่ต้องเข้ามาจากต่างประเทศ
เพื่อใช้ในการผลิตเพื่อการส่งออกเป็นระยะเวลาห้าปี นับแต่วันนำเข้าครั้งแรก

11. ได้รับอนุญาตให้นำเงินออกนอกราชอาณาจักรเป็นเงินตราต่างประเทศได้

(2) ใบอนุญาต

บริษัทฯ ได้รับอนุญาตให้ค้ายาง ใบอนุญาตตั้งโรงทำยาง
และใบอนุญาตให้เป็นผู้ส่งยางออกนอกราชอาณาจักร ตาม พระราชบัญญัติควบคุมยาง พ.ศ. 2542
โดยมีใบอนุญาตดังนี้คือ

1. ใบอนุญาตค้ายาง

- สำนักงานใหญ่ เลขที่ สข. 43/2551

- สาขาคลองแงะ เลขที่ สข. 44/2551

- สาขาตรัง เลขที่ ตง. 0019/2551

- สาขาทุ่งสง เลขที่ นศ. 5/2551

- สาขาสิเกา เลขที่ ตง. 094/2550

- สาขากาญจนดิษฐ์ เลขที่ สฎ. 116/2550

- สาขาชุมพร เลขที่ ชพ. 10/2550

- สาขาสุราษฎร์ เลขที่ สฎ. 1/2551

- สาขาหนองคาย เลขที่ น.ค. 4/2551

- สาขาห้วยนาง เลขที่ ตง. 0003/2551

2. ใบอนุญาตตั้งโรงทำยาง

- ประเภทยางแผ่น สาขาคลองแงะ เลขที่ สข. 32/2551

- ประเภทยางแผ่น สาขาตรัง เลขที่ ตง. 023/2551

- ประเภทน้ำยางข้น สาขาตรัง เลขที่ ตง. 024/2551

- ประเภทยางเครพ สาขาตรัง เลขที่ ตง. 025/2551

- ประเภทยางแท่ง สาขาทุ่งสง เลขที่ นศ. 5/2551

- ประเภทยางผสม สาขาทุ่งสง เลขที่ นศ. 6/2551

- ประเภทยางแท่ง สาขาสิเกา เลขที่ ตง. 035/2550

- ประเภทยางผสม สาขาสิเกา เลขที่ ตง. 036/2550

- ประเภทยางแท่ง สาขาห้วยนาง เลขที่ ตง. 003/2551

- ประเภทยางผสม สาขาห้วยนาง เลขที่ ตง. 004/2551

- ประเภทน้ำยางข้น สาขากาญจนดิษฐ์ เลขที่ สฎ. 31/2550

- ประเภทน้ำยางข้น สาขาชุมพร เลขที่ ชพ. 2/2550

- ประเภทน้ำยางข้น สาขาสุราษฎร์ เลขที่ สฎ. 1/2551

3. ใบอนุญาตให้เป็นผู้ส่งยางออกนอกราชอาณาจักร

- ด่านสงขลา เลขที่ สข. 232/2551

- ด่านปาดังเบซาร์ เลขที่ สข. 233/2551

- ด่านสะเดา เลขที่ สข. 234/2551

- ด่านกรุงเทพฯ เลขที่ สข. 235/2551

- ด่านภูเก็ต เลขที่ สข. 236/2551

- ด่านบ้านดอน เลขที่ สข. 237/2551

- ด่านแหลมฉบัง เลขที่ สข. 238/2551

- ด่านสตูล เลขที่ สข. 239/2551

- ด่านนครศรีธรรมราช เลขที่ สข. 240/2551

- ด่านกระบี่ เลขที่ สข. 241/2551

- ด่านกันตัง เลขที่ สข. 242/2551

- ด่านปัตตานี เลขที่ ตง. 087/2551

4. ใบอนุญาตเป็นผู้ผลิตยางแท่ง STR (สาขาทุ่งสง) รหัส BD1 เลขที่ 29/2550

5. ใบอนุญาตเป็นผู้จัดให้มีการวิเคราะห์ หรือทดสอบคุณภาพยาง (สาขาทุ่งสง) รหัส L24

  เลขที่ 21/2551

6. ใบอนุญาตเป็นผู้ผลิตยางแท่ง STR (สาขาสิเกา) รหัส BD2 เลขที่ 39/2550

7. ใบอนุญาตเป็นผู้จัดให้มีการวิเคราะห์ หรือทดสอบคุณภาพยาง (สาขาสิเกา) เลขที่ 37/2550

2. การตลาดและสภาวะการแข่งขัน

1.  ภาพรวมสภาวะการแข่งขัน

-   การแข่งขันระหว่างผู้ผลิตและส่งออกภายในประเทศ

ยังคงเหลือผู้ประกอบการรายใหญ่เพียงจำนวนหนึ่งเท่านั้น
ที่มีผลการดำเนินงานเป็นที่น่าพอใจในอุตสาหกรรมยาง เนื่องจาก Profit Margin
ในธุรกิจนี้อยู่ในระดับต่ำเมื่อเทียบกับธุรกิจอีกหลายประเภท
ในขณะที่ต้องมีการใช้เงินทุนหมุนเวียนเป็นจำนวนมาก สำหรับการบริหารงาน
เริ่มจากการรับซื้อวัตถุดิบจากเกษตรกรที่ต้องชำระเงินทันทีที่รับสินค้า
ในขณะที่การสร้างโรงงานยางแท่งซึ่งเป็นผลิตภัณฑ์หลักของอุตสาหกรรมยาง
จำเป็นต้องใช้เงินทุนเป็นจำนวนมาก
และต้องได้รับการสนับสนุนวงเงินสินเชื่อจากสถาบันการเงินอย่างต่อเนื่อง
ดังนั้นการแข่งขันทางธุรกิจจึงจำกัดอยู่ในกลุ่มธุรกิจที่ดำเนินงาน มาเป็นระยะเวลานาน
ซึ่งโดยทั่วไปยังคงเป็นเรื่องคุณภาพสินค้า ระยะเวลาการส่งมอบ ระดับราคาเป็นไปตามตลาดโลก
กลุ่มผู้ใช้รายใหญ่ อันได้แก่ บริษัทผู้ผลิตยางล้อรถยนต์ชั้นนำของโลก
ตลอดจนถึงรายกลางและกลุ่มผู้ผลิตในประเทศจีน ยังคงพยายามซื้อจากผู้ประกอบการทุกราย
ต่อด้วยอุตสาหกรรมถุงมือยาง และยางยืด
กลุ่มอุตสาหกรรมยางล้อมีอำนาจในการต่อรองสูงมากเพราะปริมาณการบริโภค/ซื้อผลิตภัณฑ์ยางมีเป็นจำนวนมาก
และมีเพิ่มขึ้นอย่างต่อเนื่องทุกปี กลุ่มผู้ผลิตในประเทศไทย
โดยเฉพาะผู้ส่งออกรายใหญ่จึงให้ความสำคัญในเรื่องของส่วนการผลิต
สินค้าจะต้องได้คุณภาพตามมาตรฐานที่ได้ตกลงกันไว้
กำลังการผลิตก็เป็นอีกส่วนหนึ่งที่จะทำให้ลูกค้าเชื่อได้ว่าหากต้องการซื้อสินค้าเป็นจำนวนมาก
บริษัทก็สามารถผลิตและทำการส่งมอบได้ในเวลาที่กำหนด การรักษาชื่อเสียงในตัวบริษัท
จึงเป็นปัจจัยสำคัญที่ผู้ผลิตรายใหญ่ในประเทศต้องพึงรักษา
เพื่อให้ได้ซึ่งความสัมพันธ์ทางธุรกิจในระยะยาว บริษัทฯ คาดการณ์ว่าบริษัทฯ
นับเป็นผู้ผลิตรายใหญ่รายหนึ่งที่อยู่ในห้าอันดับแรกของประเทศ โดยมีสายการผลิตหลักทั้ง 3 ประเภท
คือ ยางแผ่นรมควัน ยางแท่ง STR และน้ำยางข้น รวมถึงเป็นรายเดียวในประเทศไทย
ที่มีโรงงานอยู่ในประเทศอินโดนีเซีย
สามารถเสนอผลิตภัณฑ์ให้กับกลุ่มผู้ซื้อได้หลากหลายกว่าคู่แข่งภายในประเทศ ทางบริษัทฯ
มีนโยบายที่ให้ความสำคัญต่อตลาดใหม่มากขึ้น (Emerging Market)
โดยเฉพาะผู้ผลิตในประเทศจีน และประเทศอินเดีย
แต่ก็ไม่ได้ละเลยผู้ผลิตยางล้อชั้นนำที่ได้กล่าวมาแล้วข้างต้น
โดยที่ตลาดยางธรรมชาติยังคงมีอัตราการเติบโตที่ดี ผู้ผลิตและส่งออกรายใหญ่ที่มีการขยายการผลิต
ต่างก็ให้ความสำคัญทางด้านการสรรหาวัตถุดิบให้มีเพียงต่อโรงงานของผู้ผลิตรายใหญ่
โดยระดับราคารับซื้อวัตถุดิบในท้องถิ่นจะเป็นปัจจัยหลักต่อแผนการสรรหาวัตถุดิบตามด้วยระบบเครือข่ายที่ครอบคลุมพื้นที่เพื่อให้มีปริมาณวัตถุดิบยางธรรมชาติเพียงพอและต่อเนื่องต่อสายการผลิตของตน

-   การแข่งขันระดับภูมิภาค

ผู้ผลิตในประเทศไทยและประเทศอินโดนีเซีย
อาจถือได้ว่าเป็นกลุ่มธุรกิจหลักในอนาคตที่มีอิทธิพลต่ออุตสาหกรรมยางมากที่สุด
จากการที่เป็นประเทศที่มีผลผลิตเป็นอันดับหนึ่งและสองของโลกตามลำดับ ถือได้ว่ามากกว่าร้อยละ
50 ของผลผลิตโลกรวมกันในแต่ละปี
โดยราคายางแท่งจากประเทศอินโดนีเซียจะเป็นตัวชี้นำหรือมีอิทธิพลสูงต่อราคายางแท่งและยางแผ่นรมควันของไทย
ทั้งนี้เพราะผลผลิตของอินโดนีเซียในแต่ละปีประมาณ 2.5 ล้านตันจะอยู่ในรูปของยางแท่งเป็นหลัก
ในขณะที่ผลผลิตของประเทศไทยจะอยู่ในรูปของ ยางแผ่นรมควัน ผลิตภัณฑ์ยางแท่ง และน้ำยางข้น
ตามลำดับ
ซึ่งเป็นไปตามรูปแบบเกษตรกรรมพื้นฐานของเจ้าของสวนยางรายย่อยที่มีเป็นจำนวนมากในประเทศไทยที่ยังคงนิยมผลิตยางแผ่น
ในขณะที่ผู้ผลิตในประเทศมาเลเซียและประเทศอินโดนีเซียมีลักษณะสวนขนาดใหญ่จะมุ่งเน้นยางแท่ง
และเป็นที่ประจักษ์ชัดว่ากลุ่มประเทศผู้ซื้อยางจะมีแนวโน้มที่จะใช้ผลิตภัณฑ์ยางแท่งมากขึ้นเป็นลำดับ
ด้วยคุณสมบัติที่สามารถระบุได้อย่างชัดเจน ตลอดจนถึงรูปแบบของหีบห่อที่มีรูปแบบกะทัดรัด
สะดวกต่อการเคลื่อนย้าย อีกทั้งระดับราคาผลิตภัณฑ์ยางธรรมชาติในรูปยางแท่งจะมีราคาที่
Competitive ที่สุด เนื่องจากมีผลผลิตเข้าสู่ตลาดโลกมากที่สุด
จากประเทศผู้ผลิตรายใหญ่ทั้งสามราย
ในตลาดโลกจะได้รับอิทธิพลจากประเทศที่มีต้นทุนการผลิตต่ำสุด ซึ่งได้แก่ ประเทศอินโดนีเซีย
ผู้ประกอบการธุรกิจจากประเทศไทยจะยังคงดำรงฐานะผู้ผลิตรายใหญ่สุดของโลก
ก็ต้องเปลี่ยนไปผลิตยางแท่งมากขึ้นตามลำดับและสอดคล้องกับอุตสาหกรรมยางในตลาดโลก
ในขณะที่อุตสาหกรรมยางแผ่นจะถูกลดความสำคัญไปตามลำดับ
ผลิตภัณฑ์น้ำยางข้นจะขึ้นกับอัตราการเติบโตของอุตสาหกรรมต่อเนื่องที่รองรับ คือ
อุตสาหกรรมยางยืดและอุตสาหกรรมถุงมือยางใช้ในทางการแพทย์ที่ประสบอุปสรรคของการปรับราคาจำหน่ายในบางช่วงเวลา

1.  การจำหน่ายและช่องทางการจำหน่าย

ผลผลิตของบริษัทและบริษัทย่อย จำนวน 571,727 ตัน
เป็นการส่งออกจำหน่ายในต่างประเทศในขณะที่ส่วนที่เหลืออีก 149,756 ตัน
เป็นการจำหน่ายภายในประเทศ โดยทางบริษัทมีนโยบายการขายอยู่ 2 ส่วน

(1) Long-term Contract เป็นลักษณะสัญญาซื้อขายกับลูกค้าในระยะยาว
    ส่วนใหญ่จะมีระยะเวลาประมาณ 6-12 เดือน
    โดยมีการกำหนดจำนวนปริมาณที่จะส่งมอบให้ลูกค้าตลอดทั้งปี ส่วนในเรื่องของราคาขาย
    จะมีการผูกสูตร โดยใช้ตัวเลือกต่างๆ ที่เห็นพ้องกันทั้งสองฝ่ายเป็นตัวกำหนด อาทิเช่น
    ราคาปิดของ Singapore Rubber Exchange, ราคาประกาศของศูนย์วิจัยการยาง
    มาเป็นตัวกำหนดค่าเฉลี่ยสำหรับการส่งมอบแต่ละเดือน เป็นต้น

(2) Spot หรือ Nearby Transaction
    เป็นลักษณะการซื้อขายที่เกิดขึ้นเป็นกิจวัตรในธุรกิจการซื้อขายยาง หรือน้ำยางข้น
    ซึ่งทั้งผู้ซื้อและผู้ขายจะใช้ราคา Tokyo Rubber Exchange และ Singapore Rubber
    Exchange เป็นตัว Indicator ที่สำคัญ โดยในแต่ละวันจะมี Quotation
    ราคาของการส่งมอบยางและน้ำยางข้นในอนาคต ซึ่งในที่นี้จะสามารถกำหนดราคาได้ถึง 6-9
    เดือนข้างหน้า

ช่องทางการจำหน่ายของบริษัท

หน่วย : ตัน

  -------------------------- ---------------------- ---------------------
  ปี 2550                     ปริมาณการจำหน่าย         

                             ตัน                     %

  ผู้ผลิตยางล้อรถยนต์             579,161                80

  บริษัทนายหน้าหรือผู้นำเข้า        136,190                19

  ผู้ใช้ในประเทศ                6,132                  1
  -------------------------- ---------------------- ---------------------

  ลักษณะของลูกค้า

ผู้ซื้อของบริษัทยังคงสามารถแบ่งลักษณะได้เป็น 3 จำพวกใหญ่ๆ ไม่เปลี่ยนแปลง

(1) ผู้ผลิตยางล้อรถยนต์ ได้แก่ ผู้ผลิตยางล้อรถยนต์รายใหญ่ และรายกลางของโลก เช่น
    บริดจสโตน มิชลิน Hankook โยโกฮามา คอนติเน็ลตัล กูดเยียร์ พีแรลลี่
    และผู้ผลิตยางล้อในประเทศจีน กลุ่มลูกค้าเหล่านี้จะมีความมั่นคงและอำนาจในการซื้อสูงมาก
    เพราะปริมาณการใช้ยางธรรมชาติเป็นวัตถุดิบในสายการผลิตในแต่ละปีเป็นจำนวนมาก

(2) บริษัทนายหน้าในที่นี้ได้แก่บริษัท Trading ในญี่ปุ่น และผู้นำเข้ารายอื่นทั้งในเอเชีย
    ประเทศจีน ไต้หวัน เกาหลี อเมริกาและยุโรป
    เนื่องด้วยผู้นำเข้าเหล่านี้จะมีฐานลูกค้ากลุ่มหนึ่ง
    ที่นิยมซื้อผ่านผู้นำเข้ามีความสัมพันธ์ทางธุรกิจกันมานาน
    และอาจจะมีลักษณะการซื้อขายแบบพิเศษได้หลายประการ อาทิเช่น
    ทำสัญญาซื้อขายกันในระยะยาวสามารถลดความเสี่ยงในเรื่องเวลาจากการส่งมอบหรือบริหารความเสี่ยงเรื่องราคาได้ในระดับหนึ่ง

(3) กลุ่มภายในประเทศ ได้แก่ ผู้ผลิตยางล้อรถยนต์ ยางล้อจักรยานยนต์ ชิ้นส่วนยาง
    ผู้ผลิตถุงมือยาง

และยางยืด ซึ่งอุตสาหกรรมเหล่านั้นเป็นการผลิตเพื่อการส่งออกเป็นส่วนใหญ่
จึงทำให้แนวโน้มของการบริโภคยางธรรมชาติยังคงมีอัตราการเติบโตที่น่าพอใจ

1.  สภาวะอุตสาหกรรม

สถานการณ์ยางปี 2550 โดยภาพรวมเป็นที่น่าพอใจ
โดยเฉพาะในส่วนของภาคเกษตรกรที่สามารถจำหน่ายยางได้ในราคาสูงเกือบตลอดทั้งปี
ความผันผวนของช่วงระดับราคายางในตลาดโลกอยู่บ้างใน 2 ช่วงเวลา กล่าวคือ
ผลจากวิกฤตการณ์ Sub-Prime ในประเทศสหรัฐอเมริกาในช่วงไตรมาส 2-3
และอีกครั้งหนึ่งในช่วงปลายเดือนพฤศจิกายนถึงกลางเดือนธันวาคม 2550
แต่ในรูปของค่าเฉลี่ยทั้งปีสูงขึ้นร้อยละ 8 ราคายางทั้งตลาดโลกและตลาดในประเทศ
มีลักษณะการเคลื่อนไหวอยู่ในช่วงขาขึ้นต่อเนื่อง โดยยางแผ่นรมควันมีราคาต่ำสุดในเดือนกรกฎาคม
เฉลี่ยกิโลกรัมละ 70.31 บาท (2,030 เหรียญสหรัฐอเมริกา) ต่อตัน อย่างไรก็ตาม
ตั้งแต่เดือนสิงหาคม 2550 ได้มีการปรับตัวของราคาเพิ่มขึ้นอย่างต่อเนื่อง
จนมีราคาสูงสุดในเดือนพฤศจิกายน 2550 อยู่ที่เฉลี่ยกิโลกรัมละ 84.84 บาท (2,595
เหรียญสหรัฐอเมริกา) ต่อตัน มีข้อที่น่าสังเกตว่า
แม้บางช่วงระดับราคายางในตลาดโลกมีการอ่อนตัวลง
แต่ระดับราคาวัตถุดิบภายในประเทศก็ไม่ได้ลดลงในสัดส่วนเดียวกัน
ซึ่งอาจเป็นเพราะการคาดการณ์ของเกษตรกร ที่คิดว่าระดับราคายางจะยังคงปรับตัวกลับขึ้นได้อีก
อีกทั้งสภาพดินฟ้าอากาศที่มีฝนตกชุกมากกว่าปกติ ทำให้มีวันกรีดยางน้อยกว่าที่ควรจะเป็น
สภาวะปริมาณผลผลิตที่เข้าสู่ตลาดท้องถิ่น ก็เป็นไปในทิศทางเดียวกัน
กล่าวคือมีวันฝนตกที่ยาวนานกว่าปกติทำให้ฤดูหน้ายางเลื่อนออกไปถึง 2-3 เดือนเข้าสู่ปี 2551 แทน

ปัจจัยที่ส่งผลให้ราคาเคลื่อนไหวผกผัน และมีราคาลดลงจนถึงระดับต่ำสุดในเดือนกรกฎาคม
2550เนื่องจากมีการคาดการณ์ว่าวิกฤตการณ์ Sub-Prime ในประเทศสหรัฐอเมริกา
จะมีผลทำให้เศรษฐกิจโลกชะลอตัวลง ซึ่งจะทำให้การบริโภค การลงทุน
และความต้องการใช้ยางธรรมชาติลดลงในที่สุด
ในส่วนของประเทศผู้บริโภคยางธรรมชาติรายใหญ่ที่สุดของโลก มีการดำเนินการจากภาครัฐ
ที่พยายามชะลอการเติบโตทางเศรษฐกิจของจีน
เนื่องจากจีนมีเศรษฐกิจที่ขยายตัวเพิ่มขึ้นสูงกว่าร้อยละ 11.1 ในไตรมาสที่ 1 ปี 2550
โดยรัฐบาลจีนใช้มาตรการด้านการเงินและการคลัง ได้แก่ ลดการชดเชยภาษีส่งออก
และกำหนดให้ธนาคารพาณิชย์เพิ่มอัตราดอกเบี้ยเงินกู้ เพื่อลดการลงทุนเก็งกำไรในตลาดหุ้น
ซึ่งมาตรการดังกล่าวเริ่มมีผลในเดือนกรกฎาคม

ตามที่ได้กล่าวข้างต้น ระดับราคายางหลังจากเดือนกรกฎาคมก็ได้ปรับตัวในทิศทางขาขึ้นอีกครั้งหนึ่ง
จากปัจจัยทั้งทางด้าน Supply ที่มีปริมาณผลผลิตเข้าสู่ตลาดค่อนข้างตึงตัว
เนื่องจากสภาวะภูมิอากาศที่มีลักษณะฝนตกเป็นระยะเวลานาน
ซึ่งสภาวะดังกล่าวไม่ได้เกิดขึ้นเฉพาะในประเทศไทยแต่รวมถึงพื้นที่ในประเทศอินโดนีเซียด้วยเป็นปัจจัยที่ส่งผลด้านบวกต่อราคายาง
โดยเฉพาะในช่วงเดือนพฤศจิกายนถึงธันวาคมของปี 2550 ประกอบกับการปรับตัวของโภคภัณฑ์ตัวอื่น
โดยเฉพาะราคาน้ำมันดิบตลาดโลกและทองคำปรับตัวสูงขึ้นไปทำสถิติใหม่เรื่อยๆ
ซึ่งเป็นไปในทิศทางตรงกันข้ามของเงินเหรียญสหรัฐอเมริกา ที่มีการอ่อนค่าลงอย่างต่อเนื่อง
เนื่องจากธนาคารกลางของสหรัฐอเมริกาทยอยลดอัตราดอกเบี้ย
เพื่อพยุงเศรษฐกิจภายในประเทศที่ได้รับผลกระทบในทางลบเป็นอย่างมากจากวิกฤต Sub-Prime

ในส่วนทางด้านปริมาณการบริโภค (Consumption Demand) มีแนวโน้มที่น่าพอใจเป็นอย่างมาก
พิจารณาได้จากปริมาณการใช้ยางธรรมชาติในอุตสาหกรรมยางล้อรถยนต์มีเพิ่มมากขึ้น
เห็นได้จากการประกาศผลประกอบการประจำปี 2550 ของบริษัทยางล้อชั้นนำหลายๆ
บริษัทที่มีผลการประกอบการที่ดีขึ้นทั้งในด้านยอดขายและผลกำไร
ในส่วนของประเทศจีนก็เป็นไปในทิศทางที่เด่นชัด ยังคงมีความต้องการยางธรรมชาติในระดับสูง
โดยเฉพาะอย่างยิ่งอุตสาหกรรมการผลิตรถยนต์ที่มีการขยายตัวถึงกว่าร้อยละ 160 ในช่วงระหว่างปี
2545 -2550 คาดว่าภายในปี 2553 จีนจะสามารถผลิตรถยนต์ได้ถึงปีละ 10 ล้านคัน
และมีจำนวนรถยนต์บนท้องถนนถึง 62 ล้านคัน
การขยายตัวของอุตสาหกรรมดังกล่าวช่วยเกื้อหนุนให้อุตสาหกรรมชิ้นส่วนรถยนต์สามารถขยายตัวได้อย่างรวดเร็วเช่นกัน
ซึ่งรวมถึงอุตสาหกรรมการผลิตยางล้อสำหรับยานพาหนะประเภทต่างๆ
และท่ามกลางการขยายตัวอย่างรวดเร็วของตลาดยางล้อในประเทศ
ภาวการณ์การแข่งขันอย่างรุนแรงในตลาดยางล้อรถยนต์ของจีน
ทำให้ผู้ผลิตชาวจีนเริ่มหันไปให้ความสำคัญต่อตลาดส่งออกมากยิ่งขึ้น
เพื่อลดความเสี่ยงจากตลาดในประเทศ ทำให้ในช่วง 4-5
ปีที่ผ่านมาจีนเองก็ได้ก้าวขึ้นเป็นผู้ส่งออกยางล้อรายใหญ่รายหนึ่งของโลก

ตารางการเคลื่อนไหวของราคายางส่งออก FOB กรุงเทพ

  ----------- ---------- ---------- --------- ---------- ---------- ----------
  เดือน        RSS3                  STR20                น้ำยางข้น    

              2549       2550       2549      2550       2549       2550

  มกราคม      74.09      74.83      70.05     70.29      53.72      50.80

  กุมภาพันธ์     82.00      82.26      77.83     76.34      61.72      59.58

  มีนาคม       81.24      78.72      76.53     73.85      63.49      59.52

  เมษายน      82.25      81.42      76.15     75.13      60.82      58.44

  พฤษภาคม     92.36      81.71      82.54     76.85      65.38      55.83

  มิถุนายน      104.30     78.26      93.66     75.20      72.64      51.16

  กรกฎาคม     95.98      70.31      90.75     68.80      67.35      44.90

  สิงหาคม      83.48      72.76      82.24     71.50      57.09      47.01

  กันยายน      68.77      74.10      68.53     72.90      46.56      48.88

  ตุลาคม       69.61      78.91      69.09     77.13      50.40      51.68

  พฤศจิกายน    60.62      84.84      60.08     81.25      43.90      55.72

  ธันวาคม      62.80      84.00      60.09     82.18      42.31      54.76

  ราคาเฉลี่ย    79.79      78.51      75.63     75.12      57.12      53.19
  ----------- ---------- ---------- --------- ---------- ---------- ----------

ข้อมูล : สถาบันวิจัยยาง กรมวิชาการเกษตร

กราฟแสดงราคายางแผ่นรมควันชั้น 3 และยางแท่ง TSR 20 ในตลาดสิงคโปร์ (Singapore
Rubber Exchange)

[]

ตารางการเคลื่อนไหวราคายางส่งออก FOB กรุงเทพฯ และกราฟแสดงราคายางแผ่นรมควันชั้น 3
และ ยางแท่ง TSR ในตลาดสิงคโปร์ ระดับราคาปรับตัวขึ้นตั้งแต่ต้นปี 2550
และปรับลดลงในช่วงเดือนกรกฎาคม 2550 ราคายางแผ่นรมควันอยู่ที่ระดับราคาเฉลี่ย 2,030
เหรียญสหรัฐอเมริกาต่อตัน และยางแท่งมีระดับราคาอยู่ที่ 1,970 เหรียญสหรัฐอเมริกาต่อตัน
ซึ่งถือเป็นระดับราคาที่ต่ำสุดในรอบปี สาเหตุเนื่องมาจากผลกระทบจากวิกฤตการณ์ Sub-Prime
จากนั้นตั้งแต่เดือนสิงหาคม 2550 ได้มีการปรับตัวของราคาเพิ่มขึ้นอย่างต่อเนื่อง
จนมีราคาสูงสุดในเดือนพฤศจิกายน 2550 โดยมีระดับราคาเฉลี่ยของยางแผ่นรมควันอยู่ที่ 2,595
เหรียญสหรัฐอเมริกาต่อตันและยางแท่งอยู่ที่ 2,477.5 เหรียญสหรัฐอเมริกาต่อตัน

3. การจัดหาผลิตภัณฑ์หรือบริการ

-   กำลังการผลิตและปริมาณการผลิต

กลุ่มบริษัทมีที่ตั้งของโรงงานในเขตจังหวัดตรัง สงขลา นครศรีธรรมราช สุราษฎร์ธานี และชุมพร

ปี 2548 ปี 2549 ปี 2550

  กำลังการผลิต (ตัน)

ยางแผ่นรมควัน 198,000 198,000 198,000

น้ำยางข้น 174,000 187,000 187,000

ยางแท่ง STR 185,000 244,900 278,400

ไม้แปรรูปอบแห้ง (ลบ.ฟุต) 600,000 600,000 600,000

ไม้ประกอบชุด (ลบ.ฟุต) 150,000 150,000 150,000

ปริมาณการผลิตจริง (ตัน)

ยางแผ่นรมควัน 104,779 102,289 115,565

น้ำยางข้น 104,227 121,679 120,475

ยางแท่ง STR 136,647 140,381 205,577

ไม้แปรรูปอบแห้ง (ลบ.ฟุต) 437,266 276,115 244,577

ไม้ประกอบชุด (ลบ.ฟุต) 98,870 84,474 93,623

โดยปกติแล้ว โรงงานยางแผ่นรมควันเดินสายการผลิต 1 กะ (8 ชั่วโมง)
น้ำยางข้นจะเดินสายการผลิต 2 กะ (12 ชั่วโมง) ส่วนยางแท่งสามารถเดินได้ 3 กะ (24
ชั่วโมง) เพราะเป็นการผลิตที่ใช้เครื่องจักรเป็นหลัก อย่างไรก็ตาม
ผลผลิตยางธรรมชาติมีลักษณะเป็นฤดูกาล ดังนั้นกำลังการผลิต
จะผันแปรไปตามจำนวนวัตถุดิบยางธรรมชาติที่เข้ามาสู่โรงงานในแต่ละเดือนด้วย

-   วัตถุดิบ และผู้จำหน่ายวัตถุดิบ (Supplier)

วัตถุดิบหลักสำคัญคือ ยางธรรมชาติ ซึ่งแบ่งเป็น 3 รูปแบบ คือ ยางแผ่นดิบ เศษยาง (CUP LUMP)
และน้ำยางสด โดยยางแผ่นดิบนั้นถ้ามีคุณภาพดี ก็จะนำไปใช้เพื่อผลิตยางแผ่นรมควัน
ในขณะที่ยางแผ่นดิบคุณภาพต่ำจะถูกนำไปผสมกับเศษยาง เพื่อผลิตเป็นยางแท่งต่อไป
ส่วนน้ำยางนั้นก็จะนำไปผ่านกระบวนการ Centrifuge ให้เป็นน้ำยางข้น 60 เปอร์เซ็นต์
โดยที่บริษัทจะมีการซื้อจากพ่อค้ายาง และชาวสวนในบริเวณรอบที่ตั้งโรงงาน ในจังหวัดตรัง
สงขลาและนครศรีธรรมราช ซึ่งการซื้อวัตถุดิบ จะครอบคลุมออกไปยังบริเวณจังหวัดใกล้เคียงด้วย
ได้แก่ พัทลุง, กระบี่, ยะลา, สตูล นราธิวาส และสุราษฎร์ธานี เป็นต้น
การจัดซื้อเป็นการซื้อในรูปแบบต่างๆ คือผ่านพ่อค้าคนกลาง
และมีการตั้งจุดรับซื้อตามบริเวณสวนยางสำหรับการซื้อน้ำยางสด
โดยปัจจุบันมีผู้ป้อนวัตถุดิบให้กับโรงงานของกลุ่มบริษัทมากกว่า 400 ราย
ทำให้มีการกระจายการรับซื้อออกไปโดยไม่พึ่งรายใดรายหนึ่งมากเกินไป
ในส่วนของราคาวัตถุดิบนั้นก็จะขึ้นอยู่กับราคายางในตลาดโลกเป็นตัวกำหนดราคารับซื้อวัตถุดิบ
ซึ่งในช่วง 5 ปีที่ผ่านมา มีการเปลี่ยนแปลงอยู่ในช่วงระหว่าง 30- 75 บาท ต่อกิโลกรัม

ตารางเปรียบเทียบราคายางแผ่นดิบและน้ำยางสด ที่จังหวัดสงขลา

  ---------- ---------- ---------- ---------- ---------- ---------- ----------
  เดือน       ปี 2548                ปี 2549                ปี 2550     

             ยางแผ่นดิบ   น้ำยางข้น    ยางแผ่นดิบ   น้ำยางข้น    ยางแผ่นดิบ   น้ำยางข้น
             คุณภาพ 3               คุณภาพ 3               คุณภาพ 3    

  มกราคม     38.82      36.43      66.63      66.67      65.12      64.74

  กุมภาพันธ์    42.27      43.03      71.09      71.41      72.91      72.63

  มีนาคม      44.43      47.63      73.31      76.51      69.62      74.03

  เมษายน     45.74      47.95      75.01      76.65      72.84      72.63

  พฤษภาคม    47.96      47.88      84.74      82.10      74.25      74.26

  มิถุนายน     53.91      52.66      94.97      90.49      70.10      64.75

  กรกฎาคม    62.19      57.25      82.07      81.74      61.38      58.88

  สิงหาคม     58.25      57.30      70.24      67.35      64.39      62.77

  กันยายน     62.21      59.46      56.41      50.47      65.57      65.11

  ตุลาคม      62.64      62.32      58.52      57.73      71.15      66.96

  พฤศจิกายน   57.73      57.39      48.85      48.51      75.92      72.06

  ธันวาคม     61.63      60.22      52.31      52.61      73.57      68.19

  ราคาเฉลี่ย   53.15      52.46      69.51      68.52      69.74      68.08
  ---------- ---------- ---------- ---------- ---------- ---------- ----------

* ข้อมูลสถาบันวิจัยยาง กรมวิชาการเกษตร

การจัดหาวัตถุดิบโดยปกติแล้วก็จะเป็นไปในระบบเสรี กล่าวคือ
ระดับราคาจะเป็นตัวประกอบสำคัญที่พ่อค้าคนกลางและเกษตรกรรายย่อยจะตัดสินใจขายวัตถุดิบให้แก่ผู้ผลิตรายใด
ปัจจัยอื่นได้แก่ การให้บริการ ระบบการชั่งน้ำหนัก การตรวจคุณภาพ
ตลอดจนถึงการชำระเงินค่าสินค้า เป็นตัวประกอบรองลงมาที่ผู้ขายสินค้าจะตัดสินใจเข้าอยู่กับกลุ่มใด
ซึ่งโดยทั่วไปจะไม่มีปัญหามากนัก จากต้นกำเนิดแหล่งวัตถุดิบคือต้นยาง
เมื่อชาวสวนได้กรีดต้นยางออกมาเป็นน้ำยางสดแล้ว มีทางเลือกของรูปแบบผลผลิต
คือเลือกจำหน่ายเป็นน้ำยางสด หรือแปรรูปเป็นยางแผ่นดิบ หรือปล่อยให้อยู่ในรูปยางก้อนถ้วยสด
(Fresh Cup Lump) ซึ่งพฤติกรรมของชาวสวนยางที่เลือกตัดสินใจ ขึ้นอยู่กับปัจจัยที่ได้กล่าวข้างต้น
เมื่อวัตถุดิบน้ำยางสดมีการแปรรูปไปแล้ว จะมีผลต่อปริมาณผลผลิตผลิตภัณฑ์ตัวอื่น
เพราะแหล่งกำเนิดมาจากจุดเดียวกัน ณ ปัจจุบันปริมาณการผลิตยางแท่ง STR ก็มีปริมาณไม่เพียงพอ
เนื่องจากราคาที่จำหน่ายได้อยู่ในระดับต่ำเมื่อเทียบกับน้ำยางสด และยางแผ่นดิบ

ในสถานการณ์ปัจจุบัน มีการแข่งขันสูงระหว่างผู้ผลิตภายในประเทศ
เพื่อให้ได้มาซึ่งวัตถุดิบในสายการผลิตของตน เนื่องจากระดับปริมาณวัตถุดิบในท้องถิ่นที่มีปริมาณจำกัด

-   ผลกระทบต่อสิ่งแวดล้อม

บริษัทฯ ได้ให้ความสำคัญต่อการรักษาสภาพแวดล้อมเสมอมา
ในฐานะผู้อยู่ร่วมกันในสังคมที่ต้องอาศัยซึ่งกันและกัน
บริษัทได้มีการควบคุมบริหารการจัดการสิ่งแวดล้อม
รวมทั้งการติดตั้งระบบบำบัดน้ำเสียตามข้อกำหนดของหน่วยงานรัฐที่เกี่ยวข้อง
โดยมีเจ้าหน้าที่ราชการจากกรมโรงงานอุตสาหกรรม กระทรวงอุตสาหกรรม และหน่วยงานท้องถิ่น
เช่น องค์การบริหารส่วนจังหวัด (อบจ.) องค์การบริหารส่วนตำบล (อบต.)
เข้ามาตรวจสอบตามรอบระยะเวลากำหนดให้ระบบบริหารการจัดการสิ่งแวดล้อมเป็นไปตามมาตรฐานมีประสิทธิภาพ
โดยบริษัทฯ ได้เข้าร่วมโครงการฝึกอบรมและให้คำปรึกษาแนะนำการจัดทำระบบตามมาตรฐานสากล
(Training Led by Consultancy) หรือ TLC ของสำนักงานมาตรฐานผลิตภัณฑ์อุตสาหกรรม
(สมอ) ในส่วนของการจัดทำระบบบริหารการจัดการสิ่งแวดล้อม
เพื่อเตรียมการในการขอรับรองระบบมาตรฐาน ISO 14001 นั้น ทำให้ในปี 2549
โรงงานน้ำยางข้นของบริษัท ศรีตรังแอโกรอินดัสทรี จำกัด (มหาชน) สาขาตรัง
ได้ผ่านการรับรองมาตรฐาน ISO 14001 version 2004
ในเรื่องของระบบการจัดการสิ่งแวดล้อม โดยหน่วยงานที่ให้การรับรองคือ บริษัท ทียูวี ไรน์แลนด์
(ประเทศไทย) จำกัด (TUV)

-   ขั้นตอนและเทคโนโลยีการผลิต

ขั้นตอนการผลิตยางแผ่นรมควัน

-   เมื่อรับซื้อยางแผ่นดิบมาแล้ว
    จะนำมาทำความสะอาดด้วยการล้างน้ำเพื่อกำจัดฝุ่นที่ติดมากับเนื้อยาง

-   จากนั้นนำยางที่ล้างมาแขวนบนราว เพื่อนำเข้าห้องรมควันโดยรถยก
    ห้องรมควันห้องหนึ่งจะบรรจุยางเพื่อรมควันได้ประมาณ 40 ตัน
    ในการรมควันนี้จะใช้ฟืนจากต้นยางพาราที่ได้จากบริเวณนั้นเป็นเชื้อเพลิงซึ่งมีต้นทุนถูกกว่าเชื้อเพลิงอื่น รวมเวลารมควันประมาณ
    7 วัน โดยระยะเวลาขึ้นอยู่กับปริมาณความชื้นของยางแผ่นดิบ

-   หลังจากยางสุกและแห้งแล้วจึงนำมาตัดเอาสิ่งสกปรกที่ฝังหรือติดอยู่ในเนื้อยางออกอีกครั้งหนึ่งแล้วคัดเกรด
    ในการคัดเกรดนี้ต้องอาศัยประสบการณ์และความชำนาญในการดูเนื้อยางของคนงานเป็นหลัก
    ยางที่แยกจะมีทั้งหมด 3 เกรด คือ ยางเบอร์ 3, 4 และ 5
    (โดยทั่วไปผลผลิตที่ได้มากที่สุดคือ ยางเบอร์ 3)

-   จากนั้นยางจะถูกอัดเป็นก้อนตามเกรดโดยน้ำหนักมาตรฐาน

-   จากนั้นจึงนำก้อนยางไปทาแป้งเพื่อกันความชื้นและไม่ให้ก้อนยางติดกันเมื่อวางเรียงในสต็อก
    และชั่งน้ำหนักอีกครั้ง

-   หลังจากนั้นก็จะทำการตีตราชื่อบริษัท
    เกรดของยางและชื่อลูกค้าปลายทางที่เป็นผู้สั่งซื้อแล้วจึงจัดเก็บเพื่อรอส่งออก
    ซึ่งจะเป็นท่าเรือใดก็ขึ้นกับจุดหมายปลายทาง
    ส่วนเศษยางที่ตัดตอนคัดเกรดนั้นจะนำมาผลิตเป็นยางแท่ง

ขั้นตอนการผลิตยางแท่ง STR

-   เมื่อรับซื้อยางแผ่นดิบ และเศษยางแล้ว
    ก็จะนำเข้าพักในบ่อแช่เพื่อทำความสะอาดและลดสิ่งสกปรกที่ติดมากับยางลง

-   จากนั้นก็จะเข้าสู่ระบบสายพาน เพื่อบดและสับวัตถุดิบดังกล่าวให้เล็กลงไปเรื่อยๆ
    โดยสัดส่วนของการผลิต STR 20 จะใช้เศษยางและยางแผ่น ในอัตรา 70 : 30

-   เมื่อผ่านเครื่องจักรที่สับบดจนละเอียดแล้ว ก็จะถูกส่งเข้าสู่เตาอบ
    ซึ่งใช้น้ำมันเตาเป็นพลังงานให้ความร้อน ที่ประมาณ 120 ํC ใช้เวลา 2 1/2 ชม
    เพื่อทำให้ยางแห้ง

-   เมื่อยางออกจากเตาอบ ก็จะถูกนำมาอัดให้เป็นก้อนหนัก 33.33 หรือ 35 กิโลกรัม
    ห่อด้วยพลาสติกเพื่อเตรียมจัดจำหน่ายต่อไป โดยจะมีการสุ่มตัวอย่างเพื่อจะนำไปออก
    CERTIFICATE ควบคู่กับสินค้าด้วย

ขั้นตอนการผลิตน้ำยางข้น

-   เมื่อรถส่งน้ำยางสดถึงโรงงานจะทำการชั่งน้ำหนักน้ำยางนั้น
    น้ำหนักที่ได้เป็นน้ำหนักรวมน้ำและเนื้อยาง

-   ถ่ายน้ำยางสดลงบ่อพัก ในขณะเดียวกันจะตักตัวอย่างน้ำยางสด
    เพื่อนำไปทดสอบในห้องแล็บหาความเข้มข้นของเนื้อยาง

-   เมื่อรู้ผลแล้วทำการ Process ให้ได้ตามความต้องการที่กำหนดไว้

-   หลังจากนั้นจะปล่อยน้ำยางสดจากบ่อพักไปยังเครื่องปั่นน้ำยาง (Centrifuging)
    เพื่อแยกน้ำยางข้น ที่มี % DRC 60 % (Concentrated Latex) และ หางน้ำยาง
    โดยน้ำยางข้นที่มีความเข้มข้นสูงจะถูกเหวี่ยงขึ้นข้างบนและไหลออกทางช่องส่วนบนของเครื่อง

-   น้ำยางข้น 60%
    ที่ได้จะไหลลงแทงค์น้ำยางข้นและมีการปรับค่าทางเคมีให้ตรงกับความต้องการของลูกค้า
    รอการส่งออกต่อไป

** น้ำยางข้นที่ได้แยกเป็น High Ammonia (HA) และ Low Ammonia (LA)
ซึ่งใช้ในการผลิตสินค้าที่มีลักษณะต่าง ๆ กัน ในการเก็บน้ำยางข้นนี้สามารถเก็บได้นานถึง 6 เดือน
แต่น้ำยางสดที่เข้ามาแต่ละวันต้องทำการผลิตให้เสร็จวันต่อวัน